Diari Oficial de la Generalitat Valenciana


Sumari del DOGV 7907, del 31-10-2016 (2016/8551)

RESOLUCIÓ de 26 d'octubre de 2016, de la Conselleria d'Educació, Investigació, Cultura i Esport, per la qual es convoquen les subvencions per al foment de la normalització lingüística del valencià en l'àmbit educatiu, destinades a associacions sense fins lucratius.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7907

Data del DOGV
:   31-10-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/8551


Data del document
:   26-10-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 26 d'octubre de 2016, de la Conselleria d'Educació, Investigació, Cultura i Esport, per la qual es convoquen les subvencions per al foment de la normalització lingüística del valencià en l'àmbit educatiu, destinades a associacions sense fins lucratius. [2016/8551]  
El Consell de la Generalitat vol donar suport al valencià afavorint la realització d'activitats de normalització lingüística a través de la participació d'associacions sense fins lucratius que promouen l'ús del valencià en l'àmbit educatiu. Aquestes activitats formen part del pla de normalització de cada centre i suposen una ajuda important per al compliment dels objectius lingüístics i una oportunitat d'establir relacions entre centres o amb altres elements dels diversos àmbits de la societat.  
  
Amb aquesta finalitat, la Conselleria d'Educació, Investigació, Cultura i Esport ha elaborat l'Ordre 40/2016, de 27 de juliol, per la qual s'aproven les bases reguladores del procediment per a la concessió de subvencions per al foment de la normalització lingüística del valencià en l'àmbit educatiu, destinades a associacions sense fins lucratius (DOCV 7841, d'1.08.2016).  
Per això, segons els preceptes dels articles 2.1 i 2.2 de la Llei 38/2003, de 17 de novembre, general de subvencions (LGS); de la disposició final primera del Reial Decret 887/2006, de 21 de juliol, que aprova el Reglament general de subvencions (RGS); de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, per raó de les facultats que em són conferides per l'article 28 de la Llei 5/1983, de 30 de desembre, del Consell; vista la proposta del director general de Política Educativa de 13 d'octubre de 2016, i de conformitat amb aquesta, resolc:  
  
Primer. Objecte  
Convocar la concessió d'ajudes, en règim de concurrència competitiva, per a la realització d'activitats d'intercanvi i convivència entre diversos centres docents, dutes a terme durant el curs escolar 2015-2016, amb l'objectiu de fomentar la normalització del valencià en l'àmbit educatiu, organitzades per associacions sense fins lucratius.  
  
Segon. Bases  
La convocatòria d'aquesta subvenció es regeix per les bases aprovades en l'Ordre 40/2016, de 27 de juliol, de la Conselleria d'Educació, Investigació, Cultura i Esport, per la qual s'aproven les bases reguladores del procediment per a la concessió de subvencions per al foment de la normalització lingüística del valencià en l'àmbit educatiu, destinades a associacions sense fins lucratius (DOGV 7841, d'1.08.2016).  
  
  
Tercer. Import  
L'import global màxim de les ajudes d'aquesta convocatòria és de 15.850 ?. Les ajudes seran finançades amb càrrec a la línia S8146000, «Ajudes al foment de la normalització lingüística del valencià en l'àmbit educatiu», de l'aplicació pressupostària 24.07.67.717.86.6 dels pressupostos de la Generalitat de 2016.  
  
Quart. Sol·licituds i terminis  
1. La sol·licitud s'ha de realitzar mitjançant el document que apareix com a annex I.   
Ha d'anar signada per la persona que legalment represente l'associació i adreçada a la Direcció General de Política Educativa. S'ha de presentar, juntament amb la documentació indicada en l'article 5 de la resolució, en el Registre General de la Conselleria d'Educació, Investigació, Cultura i Esport o en el de les seus territorials d'Alacant, Castelló o València, o per qualsevol dels mitjans establits en la legislació vigent sobre el procediment administratiu comú.  
En el cas que es presente en una oficina de Correus, s'ha de fer en sobre obert perquè la instància siga datada i segellada abans de ser certificada i, en tot cas, s'haurà d'ajustar als requisits establits en l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels serveis postals, d'acord amb la Llei 43/2010, de 30 de desembre, del servei postal universal, dels drets dels usuaris i del mercat postal.  
2. El termini de presentació de la sol·licitud és de 20 dies naturals a partir de l'endemà de la publicació d'aquesta resolució en el Diari Oficial de la Generalitat Valenciana. El termini màxim per a resoldre i notificar les resolucions és de sis mesos. Conclòs aquest termini sense resolució expressa, podran entendre's desestimades les sol·licituds per silenci administratiu.  
3. Una mateixa entitat o associació pot presentar més d'una sol·licitud, una per cada activitat diferent que realitze, sempre que responguen a l'objecte indicat en les bases reguladores i en aquesta resolució.  
4. El model de la sol·licitud i els annexos (formularis autoemplenables) estan disponibles en la web de la Conselleria d'Educació, Investigació, Cultura i Esport,   
www.ceice.gva.es/va/web/ensenanzas-en-lenguas/inicio.  
5. La Direcció General de Política Educativa revisarà les sol·licituds perquè totes les dades exigides en la convocatòria figuren en l'expedient. Quan la sol·licitud no reunisca els requisits establits en les bases reguladores i en aquesta resolució o no s'aporte la informació i la documentació que, d'acord amb aquestes, siga exigible, de conformitat amb el que preveu la legislació sobre procediment administratiu comú, l'associació interessada serà requerida perquè esmene, en un termini de 10 dies, la falta o aporte la informació i els documents preceptius, amb indicació que, en cas contrari, es considerarà que desisteixen de la seua petició, amb una resolució prèvia, que haurà de ser dictada en els termes que preveu la legislació sobre procediment administratiu comú.  
  
6. La presentació de la sol·licitud per a optar a aquesta ajuda implica la plena acceptació pel sol·licitant de les bases reguladores expressades en l'Ordre 40/2016 i de les condicions indicades en aquesta resolució.  
  
Cinqué. Informació i documentació de la sol·licitud  
1. D'acord amb el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, la informació i la documentació requerides per a la tramitació de la sol·licitud han de figurar en el model de sol·licitud i s'han de referir almenys als aspectes següents:  
  
a) Dades identificatives de l'associació o entitat, en què han de constar el número del NIF, el número d'inscripció en el registre corresponent de la Generalitat, la localitat, l'adreça a l'efecte de comunicacions tant postals com electròniques i el telèfon.  
b) Dades identificatives de la persona representant o titular jurídic (nom i cognoms, DNI, adreces i telèfons, càrrec) i l'acreditació sobre la capacitat de representació.  
c) Declaracions responsables sobre:  
- La veracitat de la informació, de les dades i de la documentació aportada, com també el compromís de conservar i de posar a disposició de la Conselleria d'Educació, Investigació, Cultura i Esport la documentació original durant el temps de vigència de l'expedient  
- El compliment dels requisits de la convocatòria.  
- El fet de no estar sotmesa a cap prohibició per a obtindre la condició de beneficiària, de les assenyalades en l'article 13 de la Llei 38/2003, de 17 de novembre, general de subvencions.  
- La disposició i conservació de la documentació acreditativa corresponent i el compromís de conservar-la durant la vigència de l'expedient.  
- Estar donada d'alta en l'impost d'activitats econòmiques (IAE) i, si escau, al corrent del pagament.  
d) Autoritzacions  
Per a afavorir l'agilització administrativa, l'associació sol·licitant pot autoritzar l'òrgan convocant per a:  
- Obtindre per via telemàtica o electrònica les dades pertinents que estiguen en poder de la Tresoreria General de la Seguretat Social, de l'Agència Estatal de l'Administració Tributària i de la Conselleria d'Hisenda i Model Econòmic.  
- Consultar les dades en el sistema de verificació de dades de l'associació i de la persona sol·licitant.  
- Enviar informació i notificació referida a l'expedient per mitjans telemàtics i electrònics.  
En el cas que no es firmen les declaracions i les autoritzacions anteriors, l'empresa haurà d'aportar aquesta mateixa informació i la documentació acreditativa pertinent en el moment de la sol·licitud. Posteriorment, la direcció general competent en matèria de política educativa comprovarà, pel sistema de mostreig, la veracitat de la informació continguda en les declaracions responsables.  
e) Comunicació: informació sobre terminis de resolució i efectes del silenci administratiu.  
f) Documentació aportada: segons el que s'indica en l'apartat següent.  
2. Juntament amb la sol·licitud, s'ha de presentar la documentació següent:  
- Projecte detallat de les activitats realitzades, d'acord amb el model que apareix com a annex II d'aquesta resolució. S'hi han d'explicar, almenys, aquests aspectes de les activitats: nombre de participants (centres, alumnat, professorat, famílies...), característiques de les activitats (espais, durada, descripció breu...), objectius pedagògics i de foment del valencià, entitats col·laboradores, cost desglossat de cada activitat, cost total de les activitats realitzades.  
  
- En el cas de nou perceptor o canvi de número de compte bancari, s'ha d'aportar el model de domiciliació bancària que apareix com a annex III en aquesta resolució.  
- Fotocòpia compulsada del NIF de l'entitat sol·licitant.  
- Fotocòpia compulsada dels estatuts de l'associació (en cas que no aporte el número de registre de la Generalitat).  
  
Sisé. Tramitació i resolució del procediment  
1. La valoració de les sol·licituds de subvencions admeses a tràmit correspon a la comissió tècnica que s'especifica en l'article 6.2 de l'Ordre 40/2016.  
2. La comissió tècnica ha d'efectuar la valoració de les sol·licituds d'acord amb els criteris indicats en l'article 7 de l'ordre de bases que regulen aquesta subvenció, que són els següents:  
a) Nombre d'alumnat participant en l'activitat. Màxim: 50 punts.  
  
- Fins a 100 alumnes: 10 punts  
- De 101 a 200 alumnes: 25 punts  
- De 201 a 300 alumnes: 40 punts  
- Més de 300 alumnes: 50 punts  
b) Nombre de centres docents implicats en l'activitat. Màxim: 50 punts.  
- Fins a 10 centres: 10 punts  
- De 11 a 20 centres: 25 punts  
- De 21 a 40 centres: 40 punts  
- Més de 40 centres: 50 punts  
c) Participació de persones de la comunitat educativa de cada centre. Màxim: 30 punts. S'hi sumaran les puntuacions següents:  
- Si participen les famílies: 15 punts  
- Si participa el professorat: 10 punts  
- Si participen altres persones de la comunitat educativa (personal no docent, persones de l'ajuntament o d'altres entitats de la població o del barri): 5 punts.  
d) Característiques de l'activitat: durada, dificultat de realització, espais, planificació prèvia, impacte posterior. Màxim: 30 punts.  
  
e) Objectius pedagògics i de foment del valencià previstos en l'activitat. Màxim: 30 punts. Criteris:  
- Ús del valencià per part de l'alumnat: escoltar, llegir; parlar, escriure; interactuar  
- Presència d'elements culturals (literatura, cultura popular...)  
- Grau de participació i implicació de l'alumnat  
- Treball de les actituds lingüístiques  
- Relació amb mitjans de comunicació, ús de les TIC, caràcter lúdic...  
- Altres.  
f) Participació d'entitats col·laboradores: ajuntaments, AMPA, associacions docents, col·lectius cívics, etc. Màxim: 10 punts.  
3. El procediment que s'ha de seguir en la tramitació i en l'elaboració de la resolució de concessió de la subvenció és el que s'indica en l'article 8 de les bases indicades.  
Per a poder optar a la subvenció, l'activitat ha d'obtindre una valoració mínima de 70 punts.  
  
Seté. Justificació de la subvenció  
Les entitats o associacions que apareguen en la resolució de concessió com a perceptores de subvenció han d'ajustar-se al que s'indica en l'article 11 de l'Ordre 40/2016. Així, han de presentar el compte justificatiu (annex IV d'aquesta resolució) en el termini de 10 dies a partir de l'endemà de la publicació de la resolució de concessió de les subvencions.  
  
Huité. Pagament  
D'acord amb l'article 13 de l'Ordre 40/2016, el pagament de les subvencions es realitzarà en una sola vegada, per mitjà d'una transferència bancària.  
  
Nové. No-increment de la despesa  
L'aplicació d'aquesta resolució no suposa cap increment de despeses respecte de l'import aprovat en el capítol IV, de la línia pressupostària S8146000 de l'aplicació pressupostària 07.48.40.996.99.0 dels pressupostos de la Generalitat de 2016.  
  
Deu. Delegació  
Es delega la persona titular de la Direcció General de Política Educativa per a la facultat de resoldre la concessió d'aquestes ajudes, i se l'autoritza perquè, en l'àmbit de les seues competències, adopte les resolucions pertinents per a l'execució d'aquesta resolució.  
  
Onze. Entrada en vigor. Recursos  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, pot interposar-se recurs potestatiu de reposició davant d'aquest mateix òrgan en el termini d'un mes a partir de l'endemà de la notificació d'aquesta resolució, d'acord amb el que preveu la normativa vigent en matèria de procediment administratiu comú de les administracions públiques; o bé recurs contenciós administratiu davant el  
Tribunal Superior de Justícia de la Comunitat Valenciana en el termini de dos mesos, de conformitat amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar qualsevol altre recurs que considere convenient.  
  
València, 26 d'octubre de 2016.- El conseller d'Educació, Investigació, Cultura i Esport: Vicent Marzà Ibáñez.